《雪中过定兴县》
清代·弘历

斜飞作势正鬖髿，高下模糊驿路赊。冻咽小溪疑漱玉，春回老桧欲生花。

乾於细雨湿於霜，寒袅鞭丝度范阳。千载诗人传岛瘦，白云深处望迷茫。

村鸦恰恰向林啼，极目遥天势乍低。忆得三年前觅句，琼田跋马沈城西。

坡翁一句记分明，将谓诙谐却有情。歌舞农夫怨行路，由来雨雪不相争。